b"\n_START_ARTICLE_\nZadie Smith\n_START_PARAGRAPH_\nZadie Smith (s. 27. lokakuuta 1975 Lontoo, Yhdistynyt kuningaskunta) on englantilainen kirjailija. H\xc3\xa4n on kirjoittanut viisi romaania, joista kaksi ensimm\xc3\xa4ist\xc3\xa4 ja nelj\xc3\xa4s sijoittuvat p\xc3\xa4\xc3\xa4osin h\xc3\xa4nen synnyinkaupunkiinsa Lontooseen. Romaanit on suomennettu.\n_START_SECTION_\nLapsuus ja tausta\n_START_PARAGRAPH_\nZadie Smith syntyi Lontoon luoteisosassa Brentin borough'ssa. H\xc3\xa4nen \xc3\xa4itins\xc3\xa4 oli jamaikalainen ja is\xc3\xa4 englantilainen. H\xc3\xa4nen etunimens\xc3\xa4 oli alun perin Sadie, mutta h\xc3\xa4n vaihtoi sen 14-vuotiaana nykyiseen muotoonsa. Smithin \xc3\xa4iti varttui Jamaikalla ja muutti Englantiin vuonna 1969. Smithill\xc3\xa4 on yksi sisarpuoli, yksi velipuoli ja kaksi nuorempaa velje\xc3\xa4. H\xc3\xa4nen vanhempansa erosivat, kun h\xc3\xa4n oli teini-ik\xc3\xa4inen._NEWLINE_Smithill\xc3\xa4 oli lapsuudessaan ja nuoruudessaan useita mielenkiinnon kohteita: lapsena h\xc3\xa4n harrasti steppausta, teini-i\xc3\xa4ss\xc3\xa4 h\xc3\xa4n suunnitteli uraa musikaalin\xc3\xa4yttelij\xc3\xa4n\xc3\xa4 ja opiskelijana h\xc3\xa4n ansaitsi rahaa jazz-laulajana ja halusi tulla journalistiksi. Lukeminen ja kirjoittaminen ovat my\xc3\xb6s aina olleet t\xc3\xa4rke\xc3\xa4ss\xc3\xa4 osassa h\xc3\xa4nen el\xc3\xa4m\xc3\xa4ss\xc3\xa4\xc3\xa4n.\n_START_SECTION_\nOpinnot ja ura\n_START_PARAGRAPH_\nSmith opiskeli Cambridgen King's Collegessa englanninkielist\xc3\xa4 kirjallisuutta. Opiskeluaikanaan h\xc3\xa4n kirjoitti muutamia novelleja, jotka julkaistiin opiskelijoiden kirjoituksista kootuissa kokoelmissa. Er\xc3\xa4s kustantaja huomasi h\xc3\xa4nen lahjakkuutensa ja tarjosi h\xc3\xa4nelle kustannussopimusta. Smith p\xc3\xa4\xc3\xa4tti ottaa yhteytt\xc3\xa4 kirjallisuusagenttiin ja siit\xc3\xa4 l\xc3\xa4htien h\xc3\xa4nt\xc3\xa4 on edustanut kansainv\xc3\xa4lisesti menestyv\xc3\xa4 Wylie Agency._NEWLINE_Valkoiset hampaat (White Teeth) esiteltiin kustannusmarkkinoille vuonna 1997, vuosia ennen kirjan varsinaista valmistumista. Kirjan julkaisuoikeuksista alkoi kova kilpailu eri kustannusyhti\xc3\xb6iden kesken; oikeudet onnistui lopulta saamaan Hamish Hamilton Ltd.. Teos sai harvinaisen paljon huomiota keskener\xc3\xa4iseksi esikoisromaaniksi. Smith sai teoksen valmiiksi opintojensa viimeisen\xc3\xa4 vuotena. Kun kirja julkaistiin vuonna 2000, se nousi heti bestselleriksi. Se sai paljon kansainv\xc3\xa4list\xc3\xa4 kiitosta ja toi kirjoittajalleen useita palkintoja, muun muassa Guardian First Book Awardin ja Whitbread First Novel Awardin._NEWLINE_Esikoisromaaninsa menestyksen j\xc3\xa4lkeen Smith alkoi kirjoittaa toista romaaniaan Nimikirjoitusmies (The Autograph Man). Kirja julkaistiin vuonna 2002 ja menestyi hyvin, mutta ei saanut kriitikoiden keskuudessa yht\xc3\xa4 hyvi\xc3\xa4 arvosteluja kuin Smithin ensimm\xc3\xa4inen romaani. Toisen romaaninsa julkaisun j\xc3\xa4lkeen Smith alkoi valmistella esseekokoelmaa The Morality of the Novel, jossa k\xc3\xa4sitell\xc3\xa4\xc3\xa4n valittuja 1900-luvun kirjailijoita moraalifilosofian kautta._NEWLINE_Smith sai vuonna 2005 valmiiksi kolmannen romaaninsa Kauneudesta (On Beauty), joka julkaistiin saman vuoden syyskuussa. H\xc3\xa4n voitti kirjalla yli 43\xc2\xa0000 euron arvoisen Orange Prize for Fiction-palkinnon kes\xc3\xa4kuussa 2006._NEWLINE_Smithin nelj\xc3\xa4s romaani Risteymi\xc3\xa4 (NW) kertoo luoteislontoolaisen vuokratalon monikulttuurisista asukkaista. Englanninkielinen nimi tulee postinumeroalueen mukaan. Romaanin tekniikka on tajunnanvirtamainen ja tyylilt\xc3\xa4\xc3\xa4n vaihteleva. Se kuvaa luokkaeroja ja siirtolaisuuden eri polvia. Romaani on julkaistu 2013 ja sen on suomentanut Irmeli Ruuska.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nSmith tapasi pohjoisirlantilaisen kirjailijan Nick Lairdin opiskellessaan Cambridgen yliopistossa ja he meniv\xc3\xa4t naimisiin vuonna 2004. He asuvat Pohjois-Lontoossa."